《三星行赠季高》
元代·李贯道

三星射户金光芒，梧桐碧树栖鸾凰。窗前整夜合欢带，绣罗宛鸾成鸳鸯。

云屏雾帐轻于縠，珍簟斓斑织湘竹。美人振佩江上来，粉面团团照红玉。

桃腮杏脸天上娇，暖香腻色春妖娆。关雎窈窕泛流徵，子夜国香春梦遥。

重城漏断鸡声里，曙色曈昽照窗绮。暑天夜短君莫愁，百岁欢娱今夕始。

作者简介：贯道，字师曾，裕子。至正甲午，登进士第，授将仕郎、饶州路鄱阳县丞，未上。用荐者改詹事院掾史，寻扈驾清暑上京卒，所著有《敝帚编》等集。